

 LĒMUMS

Ādažos, Ādažu novadā

2024. gada 28. novembrī **Nr.** **471**

**Par pašvaldības dalības izbeigšanu biedrībā “Gaujas Partnerība”**

Ādažu novada dome 28.04.2009. pieņēma lēmumu Nr. 66 “Par Ādažu novada domes dalību Ādažu vietējās rīcības grupas dibināšanā un darbībā”, nolemjot piedalīties Ādažu vietējās rīcības grupas “Gaujas Partnerība” dibināšanā un darbībā.

Biedrība tika nodibināta 29.04.2009. (reģistrēta Uzņēmumu reģistrā 14.07.2009.), ar mērķi - veicināt uz sabiedriskā un privātā sektora partnerattiecībām balstītu darbību Ādažu novada teritorijas plānošanā, sociālekonomisko problēmu risināšanā un ilgtspējīgas ekonomiskās attīstības veicināšanā, izmantojot vietējos un piesaistītos ekonomiskos resursus un sadarbojoties ar citiem partneriem. Viens no biedrības dibināšanas mērķiem bija LEADER veida projektu ieviešana Ādažu novada teritorijā, sekmējot vispārēju novada attīstību.

Biedrība sekmīgi darbojās LEADER programmas ieviešanā laika posmā no 2010. līdz 2023. gadam.

Eiropas Savienības fondu 2021.–2027. gada plānošanas periodā LEADER finansējuma apguvē biedrība plānoja sadarboties ar biedrību “Jūras Zeme”, kuras biedrs ir Ādažu novada pašvaldība. Biedrības “Gaujas Partnerības” 14.09.2021. un 28.10.2021. vēstulēs (pašvaldības reģ. Nr. ĀNP/1-11-1/21/2070 un Nr. ĀNP/1-11-1/21/1268), kā arī biedrības “Jūras Zeme” 03.09.2021. vēstulē (pašvaldības reģ. Nr. ĀNP/1-11-1/21/1075) tika sniegts skaidrojums par abu biedrību plānoto sadarbības modeli, paredzot, ka biedrība “Jūras Zeme” organizēs Eiropas jūrlietu un zivsaimniecības fonda (EJZF), bet “Gaujas Partnerība” – Eiropas lauksaimniecības fonda lauku attīstībai (ELFLA) finansējuma administrēšanu.

Pašvaldības dome 2023. gada 28. jūnijā pieņēma lēmumu Nr. 247 “Par Ādažu novada pašvaldības dalību biedrībās” (turpmāk – Lēmums Nr. 247). Saskaņā ar Lēmumu Nr. 247, pašvaldība nolēma saglabāt dalību biedrībā “Gaujas Partnerība”, līdz ar to pašvaldība ir tās biedrs.

Neskatoties uz iepriekš plānoto, sadarbības līgums starp biedrību “Jūras Zeme” un biedrību “Gaujas Partnerība” nav noslēgts, un gan EJZF, gan arī ELFLA finansējuma administrēšanu organizē biedrība “Jūras Zeme”.

Pašvaldību likuma 79. pants nosaka, ka pašvaldību kopīgu interešu īstenošanai pašvaldības var dibināt kopīgas biedrības un nodibinājumus, ievērojot likumā un Biedrību un nodibinājumu likumā noteikto, kā arī dome var lemt par pašvaldības dalību biedrībā vai nodibinājumā, ja pašvaldības dalību paredz starptautiskie normatīvie akti, likums, Ministru kabineta noteikumi vai pašvaldības dalība nepieciešama biedrības virzītas vietējās attīstītības īstenošanai.

Ņemot vērā augstāk minēto, nav pamata turpināt pašvaldības dalību biedrībā “Gaujas Partnerība”.

Pamatojoties uz Pašvaldību likuma 10. panta pirmās daļas 9. punktu un 79. pantu, Biedrību un nodibinājuma likuma 30. pantu, kā arī Finanšu komitejas 20.11.2024. atzinumu, Ādažu novada pašvaldības dome:

**NOLEMJ:**

1. Izbeigt Ādažu novada pašvaldības dalību biedrībā “Gaujas Partnerība” (reģistrācijas numurs: 40008143121, adrese: Pirmā iela 38A, Ādaži, Ādažu novads).
2. Pašvaldības Centrālās pārvaldes Administratīvajai nodaļai līdz 2024. gada 6. decembrim nosūtīt šo lēmumu biedrībai “Gaujas Partnerība”.
3. Pašvaldības izpilddirektoram organizēt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU